News Update: สรุปสถานการณ์ล่าสุด “รัสเซีย-ยูเครน” ‘ไบเดน’ ต่อสาย ‘ปูติน’ ขู่สหรัฐฯ และพันธมิตรพร้อมตอบโต้ หลังข่าวกรองสรัฐฯ เผยรัสเซียเตรียมบุกยูเครนพุธนี้ หลายประเทศเร่งอพยพพลเมืองออกจากยูเครนแล้ว - FINNOMENA
‘ไบเดน’ เตือน ‘ปูติน’ ระวังผลลัพธ์รุนแรงและเฉียบพลันหากคิดบุกยูเครน ขู่สหรัฐฯ และพันธมิตรพร้อมตอบโต้อย่างเด็ดขาด หลังหน่วยข่าวกรองสหรัฐฯ เผยว่า รัสเซียมีแผนบุกยูเครนในวันพุธนี้
14 ก.พ. 2565

‘ไบเดน’ เตือน ‘ปูติน’ ระวังผลลัพธ์รุนแรงและเฉียบพลันหากคิดบุกยูเครน ขู่สหรัฐฯ และพันธมิตรพร้อมตอบโต้อย่างเด็ดขาด หลังหน่วยข่าวกรองสหรัฐฯ เผยว่า รัสเซียมีแผนบุกยูเครนในวันพุธนี้ (16 ก.พ.)
เมื่อวันเสาร์ที่ผ่านมา (12 ก.พ.) ‘โจ ไบเดน’ ปธน.สหรัฐฯ ได้หารือกับ ‘วลาดิมีร์ ปูติน’ ปธน.รัสเซีย ท่ามกลางสถานการณ์ความตึงเครียดในยุโรปตะวันออกที่คุกรุ่น
ทำเนียบขาวเผยไบเดนย้ำกับปูตินว่า การบุกยูเครนจะส่งผลร้ายต่อคนจำนวนมาก ซึ่งสหรัฐฯ และพันธมิตรยินดีใช้การทูตเพื่อยุติความวุ่นวายดังกล่าว แต่ก็พร้อมตอบโต้รวมถึงคว่ำบาตรขั้นรุนแรงต่อรัสเซียเช่นกัน
ก่อนการหารือกัน 1 วัน หน่วยข่าวกรองสหรัฐฯ และหน่วยข่าวกรองอีกหลายแห่งได้รับรายงานที่เชื่อถือได้ว่า รัสเซียเตรียมบุกยูเครนในวันพุธ (16 ก.พ.) นี้ โดยรายงานดังกล่าวได้เปิดเผยรายละเอียดแผนการต่างๆ ของรัสเซียว่าจะเริ่มต้นด้วยการโจมตีทางอากาศและขีปนาวุธก่อนบุกภาคพื้นดิน
ด้านรัสเซียปฏิเสธว่า ไม่มีแผนบุกยูเครน แม้จะมีการระดมทหารกว่า 1 แสนนายเข้าประชิดชายแดน รวมถึงส่งทหารอีกจำนวนหนึ่งไปร่วมซ้อมรบในเบลารุสก็ตาม พร้อมตอบโต้ว่า สหรัฐฯ และอังกฤษนั้นกระหายสงคราม โดยกำลังยั่วยุ ปล่อยข้อมูลเท็จ และคุกคามรัสเซีย
‘ยูริ อูชาคอฟ’ ที่ปรึกษาอาวุโสด้านนโยบายต่างประเทศของรัสเซียกล่าวว่า การหารือระหว่างผู้นำทั้งสองเป็นไปอย่างสมดุลและชัดเจนจริงจัง แต่คำแถลงของสหรัฐฯ ที่ระบุว่า รัสเซียจะบุกยูเครนในวันพุธนี้นั้นเป็น “อาการของโรคหวาดผวาขั้นสูงสุด”
อย่างไรก็ตาม หลายพันธมิตรชาติตะวันตกมีมุมมองที่ต่างไปจากสหรัฐฯ โดยรัฐบาลฝรั่งเศสและเยอรมนีมองว่า ความตึงเครียดในยูเครนจะไม่ถูกยกระดับในสัปดาห์นี้ โดย ‘เอ็มมานูเอล มาคร็อง’ ปธน. ฝรั่งเศสได้ร่วมหารือกับปูตินเป็นเวลา 2 ชั่วโมง และไม่เห็นส่งสัญญาณบ่งชี้ว่า ผู้นำรัสเซียกำลังจะทำการรุกรานใดๆ
โดยหลายประเทศทั้งสหรัฐฯ อังกฤษ ออสเตรเลีย อิตาลี อิสราเอล เนเธอร์แลนด์ ญี่ปุ่น และเยอรมนี ได้ออกคำเตือนให้พลเมืองและเจ้าหน้าที่ทูตที่ยังอยู่ในยูเครนรีบเดินทางออกจากประเทศนี้โดยทันที ขณะที่กรมการกงสุลเตือนคนไทยที่ไม่มีเหตุเร่งด่วนเลี่ยงไป ‘ยูเครน’ และแนะนำให้ติดตามข่าวอย่างใกล้ชิด
เมื่อวานนี้ (13 ก.พ.) รัฐบาลยูเครนแสดงความไม่พอใจต่อหลายชาติตะวันตกที่มีการสั่งอพยพเจ้าหน้าที่ในยูเครน พร้อมกล่าวว่า การกระทำดังกล่าวยื่งเป็นเหมือนการหนุนให้รัสเซียนั้นได้ใจ
อ้างอิง:
https://www.voathai.com/a/biden-warns-russia-again-severe-swift-consequences-putin-ukraine/6439976.html 
https://mgronline.com/around/detail/9650000014810 
https://www.voathai.com/a/western-allies-split-russian-intentions-ukraine/6440026.html 
https://www.thairath.co.th/news/foreign/2314196 
https://www.bangkokbiznews.com/world/988152
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
News Update
ยูเครน
รัสเซีย
วลาดิมีร์ ปูติน
สงครามยูเครน
สหรัฐฯ
โจ ไบเดน
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA